Begrunnelse Pkt 5

Styrking av byregioner er et viktig argument for kommunereformen. Kristiansund blir i stedet fratatt sin nærmeste landkommune og store samarbeidskommune, Gjemnes, dersom fylkesmannens forslag til nye kommunegrenser blir vedtatt.

Det er vel ikke lenger noen som tror på at byene i Møre og Romsdal vil bli likebehandlet i denne saken. De store blir hjulpet frem til betydelig vekst, mens Kristiansund fortsatt holdes igjen. **Likebehandling, demokrati, rettferdighet, og respekt for andre, får stadig dårligere kår, mens kommunereformen ruller og går.**

Om Kristiansund kan vi i Gjemnes si at de respekterer kommunestyrets valg om å fortsatt stå som selvstendig kommune. Kristiansund har ikke drevet kampanje for å få nabokommuner sammenslått med seg, hverken selv eller via andre. Fylkesmannen har foreslått Tingvoll og Averøy Kommuner, sammenslått med Kristiansund, men nærmeste nabo Gjemnes, med unntak av Bergsøya, legges til Molde på en slik måte at **Moldes bygrense blir kun noen få meter fra utløpet av Kristiansunds fastlandsforbindelse.**

Bergsøya og Averøya er som navnene viser øyer i likhet med all landmasse i kristiansund. Tingvoll består også av øyer og en halvøy, så her skal altså Kristiansund fortsatt holdes omkranset av fjorder og hav.

Averøy og Tingvoll er kommuner med dyktige og innovative næringsutøvere, og vil gi vesentlige bidrag til en bedre fremtid for den nye sammenslåtte kommunen, og arbeidsgruppen **Gjemnes= Nordmøre**, mener at Gjemnes kommune må få anledning til å fortsatt være med i denne utviklingen, som vi har vært det **fra Kristiansunds begynnelse**.

**Innbyggerne i Gjemnes har sin identitet og tilhørighet knyttet til Nordmøre i en mer enn tusenårig historie** og vi aksepterer ikke at dette skal gå tapt fordi en forestående administrativ reform lar andre, mer kortsiktige hensyn, som f.eks. nåværende bo og arbeidsmarkeds strukturer, utdanningstilbud osv., være de viktigste premisser for nye administrative inndelinger**. Økonomiske besparelser blir sterkt fremhevet i et land og en befolkning som er rikere enn noensinne i historien.** Økonomiske kalkyler og utredninger om vinning og tap ved sammenslåing er fraværende, mens trusler om reduserte overføringer fra staten til stadighet gjentas**. Samtidig er nåværende regjering en av de som har sørget for stadig større kostnader til styring og embetsverk i sin økende styringsiver.**

Fremtidens kommunikasjoner vil igjen endres fra dagens, og miljøvennlige og bærekraftige næringer blir bo og levegrunnlaget for, og krevd av, befolkningen i Gjemnes, så vel som mange andre distrikter i landet.

Havbruk er i ferd med å bli den viktigste fremtidsnæringen i landet og vi vil at nåværende og fremtidige innbyggere i Gjemnes skal få anledning til å utvikle næring i sitt eget fjordbasseng som vi har felles med våre nabokommuner, som Kristiansund, Tingvoll, og Averøy. **Ny felles havbruksplan for Nordmøre er nettopp lagt ut på høring av Orkidè og Gjemnes er en viktig del av dette**.

Dette fjordbassenget er helt adskilt fra fjord og hav som kommunene i Romsdal grenser til.

Nabokommunen Tingvoll er av fylke og stat, satset på som øko kommune og landbruksnæringen i Gjemnes har hatt utstrakt samarbeid med samme næring i Tingvoll, og vi vil at dette skal fortsette, og styrkes.

**Vi mener disse og andre fremtidshensyn sammen med bevaring av vår språklige kultur, identitet og tilhørighet, blir bedre ivaretatt for innbyggerne i Gjemnes ved en felles administrativ og politisk styring sammen med resten av region Nordmøre, enn i en storkommune Molde, i Romsdal, som har en annen tilhørighet, kultur, og identitet enn oss**.